|  |  |
| --- | --- |
| Številka: | 024-6/2022-3340-51 |
| Datum: | 17. 01. 2024 |

**Zadeva: Zapisnik 8. seje Delovne skupine za trajni dialog s samozaposlenimi in drugimi delavci v kulturi**

**Pričetek seje:** 17. 1. 2024, 10.00, Ministrstvo za kulturo (MK), Maistrova 10, 1000 Ljubljana

**Prisotni člani delovne skupine:**

1. Polona Torkar
2. Marija Mojca Pungerčar
3. Katja Ceglar, MK
4. Tjaša Pureber, MK

**Ostali prisotni:**

1. Blaž Mazi, MK
2. Lenart J. Kučić, MK

**Opravičeno odsotni:**

1. Ištvan Išt Huzjan;
2. Urša Menart;
3. Monika Weiss;
4. Blaž Babnik Romaniuk;

**Dnevni red:**

1. Potrditev zapisnika 7. seje delovne skupine;
2. Razprava o predlogu Zakona o medijih;
3. Razprava o predlogu Zakona o dopolnitvi Zakona o uresničevanju javnega interesa za kulturo (ZUJIK-H);
4. Razno.

Marija Mojca Pungerčar je ugotovila, da seja ni sklepčna. Posledično bodo sklepi potrjeni na naslednji seji.

**Sklep 1: Člani delovne skupine potrjujejo dnevni red 8. seje Delovne skupine za trajni dialog s samozaposlenimi in drugimi delavci v kulturi.**

Sklep se bo potrdil na naslednji seji.

1. **Potrditev zapisnika 7. seje Delovne skupine za trajni dialog s samozaposlenimi v kulturi in drugimi delavci v kulturi.**

**Sklep 2: Člani delovne skupine potrjujejo zapisnik 7. seje Delovne skupine za trajni dialog s samozaposlenimi v kulturi in drugimi delavci v kulturi.**

Sklep se bo potrdil na naslednji seji.

1. **Razprava o predlogu Zakona o medijih**

Lenart J. Kučić je uvodoma povedal, da se je MK zavezalo k novemu Zakona o medijih, saj je obstoječi zastarel in neučinkovit. Prva faza pisanja je bila analiza obstoječega zakona, pregled preteklih implementiranih rešitev, ter razmisleka, kaj bi zakon moral opredeljevati, katere pravice daje, spodbuja in omejuje. Iz prejšnjega zakona so bili prevzeti nekateri členi, številni so spremenjeni. Zakon je tudi že usklajen z nekaterimi uredbami, ki so bile sprejete na ravni EU. Kot primer je podal evropsko uredbo o umetni inteligenci. Cilj novega zakona je spodbujanje svobode izražanja in celovitosti informacij; vsi ukrepi na področju medijev so namenjeni spodbujanju izvrševanja javnega interesa na področju medijev. Zakon je bil pripravljen z veliko medresorskega sodelovanja in je v celoti nastal na MK.

Blaž Mazi je povedal, da medijski razpis ostaja, je pa v zakonu prvič urejena pravna podlaga za sheme državne pomoči za medije.

Polona Torkar je vprašala, kako se bodo reševale težave s komisijo ter ali bo MK s svojimi ukrepi omejevalo občinska glasila.

Lenart J. Kučić je razložil, da se v sklopu predloga zakona pripravlja medijski ERAR, ki bo omogočal vpogled v potrebne informacije, ki bodo postavile industrijske standarde, podobno kot poznamo primer iz Nemčije. Medijski erar bi bil baza informacij o medijskem trgu, te informacije se bodo osveževale. MK si želi zagotoviti transparentnost informacij, tudi tako, da bodo vse občanke in občani lahko videli, kam gre občinski denar.

Polona Torkar je vprašala, ali gre za varovanje potrošnikov.

Lenart J. Kučić je odgovoril, da gre za razkrivanje informacij, tudi zato, da odločitve komisije ne bodo arbitrarne. MK si želi, da se pri izborih sofinanciranja medijskih vsebin upoštevajo enotni standardi, zato da bo odločanje ne glede na komisijo pravično.

Polona Torkar je podala svoje mnenje, da so definicije v zakonu mestoma nejasne, zato meni, da so potrebne korekcije. Dodala je, da sta v predlogu jasno razvidna namen in struktura zakona. Pripomnila je, da tretji medijski sektor ne vidi bistvenih sprememb ter da niso zadovoljni z višino državne denarne pomoči.

Blaž Mazi je predlagal, da poda predlog ali smernico konkretne rešitve.

Polona Torkar je odgovorila, da gre za stvar politične volje.

Lenart J. Kučić je pojasnil, da je treba v tem primeru ločiti dve stvari: eno je sistemski zakon, torej Zakon o medijih, v katerem so podane pravne podlage, ter interventni ukrepi oziroma zakoni. Znotraj sistemskega zakona se zato spodbuja pluralnost, interventno reševanje pa mora biti urejeno z drugim ustreznim pravnim mehanizmom.

Marija Mojca Pungerčar je vprašala, ali so subvencije iz razpisa za medije pripomogle pri spodbujanju zaposlovanja ter na kakšen način se lahko spodbuja delovanje samostojnih novinarjev do 35. leta.

Lenart J. Kučić je pojasnil, da do zdaj vprašanje zaposlovanja ni bilo predvideno, v novem predlogu zakona pa je ter dodal, da so na MK glede predloga zakona na voljo za dodatna pojasnila, če jih kdo želi.

Tjaša Pureber je odgovorila, da bodo za samostojne novinarje na voljo delovne štipendije.

**Sklep 3: Delovna skupina se je seznanila s predlogom Zakona o medijih. Vse predloge, komentarje in kritike lahko posredujejo MK do konca javne razprave.**

Sklep se bo potrdil na naslednji seji.

1. **Razprava o predlogu Zakona o dopolnitvi Zakona o uresničevanju javnega interesa za kulturo (ZUJIK-H)**

Tjaša Pureber je uvodoma predstavila predlog spremembe zakona, ki vsebuje zgolj en člen, 82.c. Gre za operacionalizacijo predhodnega 82. b člena, ki predvideva uvedbo kolektivne pogodbe za delo samozaposlenih in javnih zavodov v kulturi. Javna razprava je odprta do 22. 1. 2024.

Marija Mojca Pungerčar je povedala, da v predlogu zakona ne vidi težav. Zanimalo jo je, kako bo to dopolnilo urejeno v praksi oziroma, če bo ministrstvo za kulturo uvedlo tarifnike. Zanimalo jo je tudi, kdo lahko da pobudo za sklenitev kolektivne pogodbe. Povedala je, da je treba reševati problematiko samozaposlenih v kulturi na več ravneh (npr. s štipendijami, kolektivnimi pogodbami itn.) ter vprašala, ali bo kolektivna pogodba veljala za vse ali samo za tiste, ki so v sindikatih.

Tjaša Pureber je odgovorila, da gre zgolj za pravno podlago za uvedbo kolektivne pogodbe, ki kasneje omogoča določitev minimalnih standardov. V skladu z Zakonom o kolektivni pogodbi lahko pobudo za sklenitev poda katerakoli stranka (v tem primeru torej reprezentativni sindikati ali ministrstvo). Kolektivna pogodba bo veljavna za vse samozaposlene v kulturi, ne glede na njihovo članstvo v sindikatih.

Polona Torkar je povedala, da bo po njenem mnenju predlog uvedbe minimalnih standardov plačila poslabšal položaj, saj meni, da bo imel posledice na celoten trg.

Marija Mojca Pungerčar je opozorila, da samozaposleni velikokrat pristajajo na slabe pogoje, ker je to edino, kar dobijo. Povedala je, da je to stvar širšega dogmatskega premika znotraj kulture zaposlovanja samozaposlenih v kulturi.

Tjaša Pureber je povedala, da je nesprejemljivo, da skoraj 40% samozaposlenih ne zasluži dohodkov v višini minimalne plače. Prepričana je, da je to korak v pravo smer, da se zagotovijo minimalne pravice samozaposlenih v kulturi, seveda pa bodo potrebni tudi drugi ukrepi.

Marija Mojca Pungerčar je vprašala, kaj piše v zakonu glede plačevanja razstavnin.

Tjaša Pureber je odgovorila, da zakonsko to ni urejeno, nov predlog Resolucije o nacionalnem programu za kulturo pa želi uvesti obvezno predpisano minimalno razstavnino kot enega izmed elementov plačila.

**Sklep 4: Delovna skupina je bila seznanjena s predlagano spremembo ZUJIK-H.**

Sklep se bo potrdil na naslednji seji.

1. **Razno**

Marija Mojca Pungerčar je zastavila vprašanje o vključevanju potnih stroškov v prihodke samozaposlenih, ki je sicer bilo že posredovano preko e-pošte na MK.

Katja Ceglar je odgovorila, da so se na MK pogovarjali glede normirancev in nenormirancev in ugotovili, da gre v tem primeru za normirance. V primeru, da sami vodijo knjige (torej niso normirani), lahko stroške ustrezno prikazujejo.

Tjaša Pureber je predlagala, da se na to temo pripravi pisni odgovor Sektorja za statusne zadeve.

**Sklep 5: Ministrstvo za kulturo pripravi uradni odgovor na postavljeno vprašanje do naslednje seje, se pravi do 13. 3. 2024. Marija Mojca Pungerčar je predlagala nadaljnji razmislek o zakonodaji in o morebitnih posledicah izločanja stroškov iz cenzusa.**

Sklep se bo potrdil na naslednji seji.

Seja se je zaključila ob 11:40

**Zapisal:**

Alekzander I. Blatnik, študent

**Podpis:**

Marija Mojca Pungerčar,

predsednica Delovne skupine za trajni dialog s samozaposlenimi in drugimi delavci v kulturi

**Podpis:**

Tjaša Pureber,

generalna direktorica Direktorata za razvoj kulturnih politik

**Priloga:**

* Lista prisotnosti

**Poslano (po e-pošti):**

* članom in članicam delovne skupine
* ostalim udeležencem seje delovne skupine